b'\n_START_ARTICLE_\nHodograf\n_START_PARAGRAPH_\nHodogr\xc3\xa1f (starogr\xc5\xa1ko \xe1\xbd\x81\xce\xb4\xcf\x8c\xcf\x82: od\xc5\x8ds \xe2\x80\x93 pot, tir, gibanje, premik, smer + \xce\xb3\xcf\x81\xce\xac\xcf\x86\xcf\x89: gr\xc4\x81pho \xe2\x80\x93 pisati, rezljati, risati) je v (klasi\xc4\x8dni) mehaniki zvezna krivulja (diagram), ki prikazuje vektorsko vizualno predstavitev gibanja telesa ali teko\xc4\x8dine. Je geometrijsko mesto to\xc4\x8dk povezav konic spremenljivega vektorja hitrosti to\xc4\x8dkastega telesa s poljubno izbrano nepomi\xc4\x8dno to\xc4\x8dko. Lega poljubnih prikazanih podatkov na tak\xc5\xa1nemu diagramu je sorazmerna s hitrostjo gibajo\xc4\x8dega se telesa. Imenuje se tudi di\xc3\xa1gram hitr\xc3\xb3sti. Verjetno ga je rabil \xc5\xbee James Bradley. Za prakti\xc4\x8dno rabo pa ga je v glavnem razvil William Rowan Hamilton, ki je o njem leta 1846 napisal poro\xc4\x8dilo v Proceedings of the Royal Irish Academy.'